CELEX: 32020R1477
Language: hr
Date: 2020-10-14 00:00:00
Title: Delegirana uredba Komisije (EU) 2020/1477 оd 14. listopada 2020. o izmjeni Uredbe Vijeća (EEZ) br. 95/93 u pogledu privremenog produljenja izvanrednih mjera za ublažavanje posljedica pandemije bolesti COVID-19 (Tekst značajan za EGP)

15.10.2020   
               
               
                  HR
               
               
                  Službeni list Europske unije
               
               
                  L 338/4
               
            
         DELEGIRANA UREDBA KOMISIJE (EU) 2020/1477
         оd 14. listopada 2020.
         o izmjeni Uredbe Vijeća (EEZ) br. 95/93 u pogledu privremenog produljenja izvanrednih mjera za ublažavanje posljedica pandemije bolesti COVID-19
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         Uzimajući u obzir Uredbu Vijeća (EEZ) br. 95/93 od 18. siječnja 1993. o zajedničkim pravilima za dodjelu slotova u zračnim lukama Zajednice (1), a posebno njezin članak 10.a stavak 4.,
         budući da:
         
                     (1)
                  
                  
                     Pandemija bolesti COVID-19 dovela je do naglog smanjenja zračnog prometa zbog znatnog pada potražnje i izravnih mjera koje su države članice i treće zemlje poduzele radi ograničavanja pandemije.
                  
               
                     (2)
                  
                  
                     Te okolnosti nisu pod kontrolom zračnih prijevoznika, a posljedično dobrovoljno ili obvezno otkazivanje letova zračnih prijevoznika nužan je ili legitiman odgovor na te okolnosti.
                  
               
                     (3)
                  
                  
                     Kako bi se zaštitila financijska stabilnost zračnih prijevoznika i izbjegao štetan učinak na okoliš praznih ili većinom praznih letova koji se obavljaju samo u svrhu zadržavanja odgovarajućih slotova u zračnim lukama, Uredbom (EU) 2020/459 Europskog parlamenta i Vijeća (2) izmijenjena je Uredba (EEZ) br. 95/93. Izmjenom je predviđeno da koordinatori slotova trebaju smatrati da je slotove dodijeljene za razdoblje od 1. ožujka 2020. do 24. listopada 2020. iskoristio zračni prijevoznik kojem su ti slotovi prvotno dodijeljeni.
                  
               
                     (4)
                  
                  
                     Uredbom (EU) 2020/459 Komisiji su ujedno dodijeljene ovlasti za izmjenu razdoblja iz članka 10.a Uredbe (EEZ) br. 95/93 ako Komisija na temelju podataka koje je objavio Eurocontrol, upravitelj mreže za mrežne funkcije zračnog prometa jedinstvenog europskog neba, utvrdi da se nastavlja smanjenje razine zračnog prometa u usporedbi s razinom zračnog prometa u odgovarajućem razdoblju prošle godine i da će se to smanjenje vjerojatno nastaviti te ako također utvrdi da je, sudeći prema najboljim dostupnim znanstvenim podacima, ta situacija posljedica izbijanja bolesti COVID-19.
                  
               
                     (5)
                  
                  
                     Komisija je u skladu s člankom 10.a stavkom 5. Uredbe (EEZ) br. 95/93 do 15. rujna 2020. Europskom parlamentu i Vijeću podnijela sažeto izvješće o tom pitanju u kojem je utvrdila da su ispunjeni uvjeti iz članka 10.a stavka 4. za izmjenu razdoblja navedenog u stavku 1. istog članka.
                  
               
                     (6)
                  
                  
                     Na temelju podataka Eurocontrola, unatoč njihovu postupnom povećanju razine zračnog prometa i dalje su niske u usporedbi s istim razdobljem 2019., točnije zračni promet u kolovozu 2020. i dalje je bio na razini za 47 % nižoj u odnosu na kolovoz 2019. Iako je teško točno predvidjeti kretanje oporavka razina zračnog prometa, razumno je očekivati da će se ta situacija nastaviti u bliskoj budućnosti. Na temelju scenarija Eurocontrolovog koordiniranog pristupa (uz pretpostavku zajedničkog pristupa uspostavi operativnih postupaka i ukidanju nacionalnih ograničenja) očekuje se da će u veljači 2021. zračni promet biti za 15 % manji u odnosu na veljaču 2020. U scenariju nekoordiniranog pristupa (bez zajedničkog pristupa uspostavi operativnih postupaka i ukidanju nacionalnih ograničenja) u istom odgovarajućem razdoblju očekuje se pad zračnog prometa od 25 %.
                  
               
                     (7)
                  
                  
                     Dugotrajno smanjenje zračnog prometa posljedica je pandemije bolesti COVID-19. Na temelju dostupnih podataka o povjerenju potrošača nakon pandemije bolesti COVID-19, dok je u travnju 2020. otprilike 60 % ispitanika navelo da će se vjerojatno vratiti putovanjima zrakoplovom u roku od nekoliko mjeseci nakon pandemije, taj se postotak u lipnju 2020. smanjio na 45 %. Dostupni podaci pokazuju povezanost pandemije bolesti COVID-19 s potražnjom potrošača za putovanjima zrakoplovom.
                  
               
                     (8)
                  
                  
                     Podaci Svjetske zdravstvene organizacije pokazuju da je broj dnevno zabilježenih slučajeva u Europi dosegnuo vrhunac 1. travnja 2020. s 43 326 novih slučajeva. U razdoblju od svibnja do sredine srpnja 2020. stopa se smanjila, kada je u većini dana zabilježeno manje od 20 000 novih slučajeva. Međutim, krajem kolovoza 2020. broj se ponovno povećao pa se u znatnom broju dana bilježi više od 30 000 novih slučajeva.
                  
               
                     (9)
                  
                  
                     Tjedno izvješće o nadzoru Europskog centra za sprečavanje i kontrolu bolesti (ECDC) pokazuje da je od 26. kolovoza 2020. 14-dnevna stopa prijavljenih slučajeva za EU/EGP i Ujedinjenu Kraljevinu iznosila 46 na 100 000 stanovnika (raspon po državama: od 2 do 176). Stopa raste zadnjih 38 dana. U Bugarskoj, Češkoj, Grčkoj, Poljskoj, Rumunjskoj i Slovačkoj nedavno se povećao broj hospitalizacija, pacijenata na intenzivnoj njezi ili novih prijema zbog bolesti COVID-19.
                  
               
                     (10)
                  
                  
                     ECDC je u rujnu 2020. procijenio da je rizik od daljnje eskalacije bolesti COVID-19 u svim zemljama EU-a ili EGP-a i Ujedinjenoj Kraljevini umjeren (za zemlje koje i dalje provode višestruke mjere, uključujući ograničavanje fizičkih kontakata i koje imaju dostatan kapacitet za praćenje i testiranje kontakata) i vrlo visok (za zemlje koje ne provode višestruke mjere, uključujući fizičko distanciranje i nemaju dovoljno kapaciteta za praćenje i testiranje kontakata).
                  
               
                     (11)
                  
                  
                     Ograničenja letova koja su uvele neke države članice, a koja su posljedica sanitarnih i zdravstvenih mjera povezanih s bolešću COVID-19, utječu i na povjerenje potrošača i posljedičnu potražnju za putovanjima zrakoplovom. Iako se broj takvih ograničenja letova smanjio početkom ljeta 2020., neke su države članice uvele nova ograničenja letova od rujna 2020., što se podudara s ponovnim izbijanjem slučajeva bolesti COVID-19 u nizu država članica.
                  
               
                     (12)
                  
                  
                     S obzirom na postojeće rezervacije letova i epidemiološka predviđanja može se razumno očekivati da će tijekom nadolazeće zimske sezone reda letenja od 25. listopada 2020. do 27. ožujka 2021. doći do znatnog broja otkazivanja koja se mogu pripisati pandemiji bolesti COVID-19. Nekorištenje slotova dodijeljenih za to razdoblje ne bi trebalo dovesti do toga da zračni prijevoznici izgube mogućnosti koje bi inače imali na temelju članka 8. stavka 2. i članka 10. stavka 2. Uredbe (EEZ) br. 95/93.
                  
               
                     (13)
                  
                  
                     Stoga je izuzeće od zahtjeva sadržanog u tim odredbama, to jest od zahtjeva da je predmetne serije slotova nužno iskoristiti u određenoj mjeri, nakon ljetnog reda letenja 2020. potrebno produljiti na cijelu zimsku sezonu reda letenja 2020./2021., odnosno na razdoblje od 25. listopada 2020. do 27. ožujka 2021.
                  
               
                     (14)
                  
                  
                     Predviđa se da će ova Delegirana uredba stupiti na snagu nakon isteka razdoblja predviđenog u članku 10.a stavku 1. Uredbe (EEZ) br. 95/93. Kako bi se izbjegla pravna nesigurnost, a posebno za koordinatore slotova i zračne prijevoznike, ovu Uredbu trebalo bi donijeti hitnim postupkom iz članka 12.b Uredbe o slotovima te bi trebala hitno stupiti na snagu sljedećeg dana od dana objave u Službenom listu Europske unije,
                  
               DONIJELA JE OVU UREDBU:
         
            Članak 1.
            Članak 10.a stavak 1. Uredbe (EEZ) br. 95/93 zamjenjuje se sljedećim:
            
                        „1.
                     
                     
                        Za potrebe članka 8. stavka 2. i članka 10. stavka 2. koordinatori smatraju da je slotove dodijeljene za razdoblje od 1. ožujka 2020. do 27. ožujka 2021. iskoristio zračni prijevoznik kojem su slotovi prvotno dodijeljeni.”.
                     
                  
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. listopada 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 14, 22.1.1993., str. 1.
         
         
            (2)  Uredba (EU) 2020/459 Europskog parlamenta i Vijeća od 30. ožujka 2020. o izmjeni Uredbe (EEZ) br. 95/93 o zajedničkim pravilima za dodjelu slotova u zračnim lukama Zajednice (SL L 99, 31.3.2020., str. 1.).